ทิพยพร้อมจ่ายสนามบินนครฯ
ทิพยพร้อมจ่ายสินไหมสนามบินนครฯ คปภ.เผยท่วมใต้ รถมีประกันเสียหาย 501 คัน มูลค่า 80 ล้าน
13 ม.ค. 2560

ทิพยพร้อมจ่ายสินไหมสนามบินนครฯ คปภ.เผยท่วมใต้ รถมีประกันเสียหาย 501 คัน มูลค่า 80 ล้าน
นายสมพร สืบถวิลกุล กรรมการผู้จัดการใหญ่ บริษัท ทิพยประกันภัย เปิดเผยว่า บริษัทพร้อมจะจ่ายค่าสินไหมทดแทนในฐานะผู้รับประกันภัยทรัพย์สินและรับประกันภัยธุรกิจหยุดชะงักของท่าอากาศยานนครศรีธรรมราชที่ถูกน้ำท่วม ไม่สามารถให้บริการแก่ประชาชนได้ตั้งแต่วันที่ 6 ม.ค.ที่ผ่านมา แต่ขณะนี้ยังไม่ได้รับรายงานความเสียหาย ส่วนการรับประกันภัยธุรกิจหยุดชะงักนั้น หากเข้าเงื่อนไขกรมธรรม์ก็จะได้รับการชดเชย โดยคำนวณความเสียหายจากค่าใช้จ่ายประจำวัน
ด้าน นายสุทธิพล ทวีชัยการ เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) กล่าวว่า สถานการณ์น้ำท่วมใน 12 จังหวัดภาคใต้ พบว่ารถยนต์ที่ทำประกันภัยได้รับความเสียหาย 501 คัน คาดว่าจะมีมูลค่าความเสียหาย 79.75 ล้านบาท บ้านพักอาศัย 6 ราย เสียหาย 1 ล้านบาท ผู้ประกอบการ 3 ราย คาดว่าเสียหาย 9 ล้านบาท และนาข้าวอีก 40,296 ไร่ อยู่ระหว่างประเมินมูลค่าความเสียหาย 
ทั้งนี้ สายคุ้มครองสิทธิประโยชน์อยู่ระหว่างการเร่งรวบรวมตัวเลขความเสียหายทั้งหมดเพื่อเตรียมความพร้อมและเยียวยาให้ความช่วยเหลือด้านค่าสินไหมทดแทนให้แก่ผู้ทำประกันภัยอย่างเร่งด่วน